Publication: Magyar Közlöny
Issue: MK-1998-18 (Year: 1998, Number: 18)
Era: 1990-2004
Section: 11/1997. (X. 14.) és az 1/1998. (I. 19.) számú határozatai
Paragraph Index: 707

3. A Felügyelő Bizottság működése 3.1. A Felügyelő Bizottság üléseit szükség szerint, de legalább havi gyakorisággal tartja. Szükség esetén soron kívüli ülést kell tartani a Közgyűlés időpontját közvetlenül megelőzően. Legalább három tag írásbeli indítványára nyolc napon belül a Felügyelő Bizottság ülését soron kívül össze kell hívni. A Felügyelő Bizottság összehívását az Országos Nyugdíjbiztosítási Főigazgatóság vezetője, valamint a Nyugdíjbiztosítási Önkormányzat elnöke is kezdeményezheti. Az ülést a Felügyelő Bizottság soros elnöke, akadályoztatása esetén az 1.4. pont szerinti helyettesítő elnök hívja össze. A Felügyelő Bizottság üléseit az elnök (akadályoztatása esetén a helyettesítő elnök) vezeti. 3.2. Felügyelő Bizottság akkor határozatképes, ha legalább öt tagja jelen van az ülésen. A határozatok elfogadásához — amennyiben jogszabály vagy az ügyrend másként 1998/18. szám nem rendelkezik — legalább öt tag igenlő szavazata szükséges. Az ügyrend elfogadásához és módosításához legalább hét tag igenlő szavazata szükséges. A Felügyelő Bizottság döntéseit nyílt szavazással hozza. A szavazásban nem vehet részt az a tag, akinek saját vagy közeli hozzátartozója [Ptk. 685. § b) pont] ügyét, illetve tulajdoni, vagyoni és egyéb érdekeltségét a döntés érinti. A szavazásból kizárt tagot a határozatképesség és a határozathozatalra előírt többség szempontjából figyelembe venni nem lehet. 3.3. A 3.2. pontban foglaltaktól eltérően — amennyiben ezt az ügyrend egyébként nem zárja ki — az előzetesen írásban kiküldött és határozati javaslattal is ellátott napirendi ponthoz a Felügyelő Bizottság akadályoztatott tagja legkésőbb az ülés megkezdéséig szavazatát írásban is leadhatja a Felügyelő Bizottság elnökénél. Ez esetben az érvényesen leadott szavazat a határozatképességbe, illetve az ügyrendben előírt szavazatokba beszámít. 3.4. Határozatképtelenség megállapítása esetén a Felügyelő Bizottság elnöke hét napon belül a Felügyelő Bizottság ülését ismételten összehívja. 3.5. A Felügyelő Bizottság az írásban előterjesztett és határozati javaslattal ellátott napirendi pontok felett akkor határoz, ha azt a tagok legkésőbb az ülés napját megelőző 8 naptári napon belül kézhez kapták. 3.6. A 3.5. pontban foglaltaktól eltérően a Felügyelő Bizottság — kivételes és halasztást nem tűrő esetben — akkor tárgyalja a naprendi pontot, ha az egyébként határozatképes ülésen az ellen egyetlen jelen lévő felügyelő bizottsági tag sem tiltakozik. Tiltakozás esetén a 3.4. pontban foglaltakat kell alkalmazni. 3.7. A Felügyelő Bizottság üléseiről rövidített jegyzőkönyv készül, mely tartalmazza a folyamatosan sorszámozott határozatokat. A jegyzőkönyvet a soros elnök hitelesíti aláírásával. A Felügyelő Bizottság tagja részére a határozatokat írásban ki kell adni, a határozatokról és a Felügyelő Bizottság egyéb iratairól feljegyzést és másolatot készíthet, az iratokat azonban nem veheti magához. 3.8. A Felügyelő Bizottságot a soros elnök képviseli, a Felügyelő Bizottság határozatait, hivatalos álláspontját a Közgyűlésen a soros elnök ismerteti. A Felügyelő Bizottság tagja a Közgyűlésen — ideértve az elrendelt zárt üléseket is — tanácskozási joggal részt vesz, jogosult az esetleges kisebbségi véleményt, álláspontját és javaslatait a Közgyűlés előtt — az alapszabályban foglalt szabályok keretein belül — ismertetni. 3.9. A Felügyelő Bizottság költségvetési évenként — első ízben 1998. január 1-jétől — működési költségvetési javaslatot készít. A működési költségvetés az önkormányzati működési költségvetés elkülönített része. A költségvetési keret felhasználását a Felügyelő Bizottság soros elnöke utalványozási jogkörében ellenőrzi. A Felügyelő Bizottság és tagjai tevékenységét és működését Önkormányzati Titkárság segíti. A Titkárság dolgozó(i) az Országos Nyugdíjbiztosítási Főigazgatóság állományába tartoznak. Az Önkormányzati Titkárság Felügyelő Bizottsághoz rendelt munkatársa(i) felett a munkáltatói jogokból a munkáltatói utasítási jogkört a Felügyelő Bizottság soros elnöke gyakorolja.

Source: https://magyarkozlony.hu/hivatalos-lapok/f8032cd45e17fea4dca152f713b05f6e5f57a841/dokumentumok/17e451a250ce28ff0b2b799bf1eaba1d2909d1b0/letoltes